**Pomen krščanskega upanja za sodobno družbo**

Meditacija za dekanijsko rekolekcijo, januar 2023

Pripravil: Janez Jeromen, župnik v Velikem Gabru

Krščansko upanje je podlaga za krščanski način življenja. Zato njegov pomen za družbo najbolje opiše Jezus, ko identiteto svojih učencev opiše z besedami: »Vi ste sol zemlje. … Vi ste luč sveta« (prim. Mt 5,13.14).

Z vami bi rad podelil svojo izkušnjo, kaj mi pomeni krščansko upanje. Na začetku so krščanstvo imenovali »pot«. Upanje je razlog, zakaj ostajam na tej poti. Vedno znova ga moram poživljati. Razumem ga kot zanašanje na Božje obljube, tudi v tem smislu, da je vse, kar uči Jezus, resnično, da deluje. Ta pot je včasih težka (Jezus pravi, da je »ozka«), ker gre proti moji naravi. Najbolj naravno je, da se branim, če sem napaden, da sramotim, če me sramotijo, da povrnem, če me kdo prizadene. Težko je ravnati proti svojim naravnim odzivom. Težko se je odpovedati svojim željam in sijajnim načrtom. Pri tem mi daje upanje Jezusova obljuba: »… kdor pa izgubi svoje življenje zaradi mene in zaradi evangelija, ga bo rešil« (Mr 8,35).

Vendar če je upanje samo moj trud in vztrajnost, se kmalu izpoje. Takrat namesto upanja doživljam predvsem svojo nemoč in osamljenost. Svoje upanje moram vedno znova »hraniti« in krepiti. Eden od načinov so skupne molitve ob Božji besedi, ki mi pomagajo, da opazim Božje delovanje v svojem življenju in življenju drugih. Ko skupaj preberemo svetopisemski odlomek, med seboj ne delimo le tega, kako razumemo Božjo besedo, ampak tudi svoje življenjske izkušnje. Velikokrat lažje opazim Boga na delu pri drugih. To mi pomaga, da spregledam, kaj dela tudi v mojem življenju.

Ko tako skupaj poslušamo Božjo besedo, se dogaja to, kar je Jezus obljubil: »Če me kdo ljubi, se bo držal moje besede in moj Oče ga bo ljubil. Prišla bova k njemu in prebivala pri njem« (Jn 14,23). Tako Bog vedno ostaja konkreten sopotnik na »poti«.

K tej izkušnji vabim tudi vas. **Zmolite k Svetemu Duhu in preberite spodnji odlomek iz Prvega Petrovega pisma.** Potem si med seboj na kratko povejte:

1. **Kaj mi je v tem odlomku všeč?**
2. **Kaj mi v tem odlomku ni všeč oz. je nerazumljivo?**
3. **Kaj mi ta odlomek pove o Bogu?**
4. **Kaj mi ta odlomek pove o ljudeh?**

**Na koncu se lahko Bogu na kratko zahvalite.**

**Prvo Petrovo pismo, 3. poglavje:**

Trpljenje zaradi pravičnosti

*8 Končno, bodite vsi složni, sočutni, ljubite brate, bodite usmiljeni in ponižni. 9 Ne vračajte hudega za húdo in ne sramotite tistega, ki vas sramoti. Nasprotno, blagoslavljajte, ker ste bili poklicani v to, da bi bili deležni blagoslova.*

*10 Kajti kdor hoče ljubiti življenje*

*in videti dobre dni,*

*naj zadržuje svoj jezik od zla*

*in ustnice od zvijačnega govorjenja.*

*11 Ogiblji se zla in delaj dobro,*

*išči mir in hodi za njim.*

*12 Zakaj Gospodove oči so uprte v pravične*

*in njegova ušesa v njihovo prošnjo,*

*Gospodovo obličje pa je zoper hudodelce.*

*13 Le kdo vam bo škodil, če boste vneti za dobro? 14 Nasprotno, tudi če bi zaradi pravičnosti trpeli, blagor vam! Česar se oni bojijo,*

*se ne bojte in ne plašite. 15 Gospoda Kristusa posvetite v svojih srcih. Vselej bodite vsakomur pripravljeni odgovoriti, če vas vpraša za razlog upanja, ki je v vas. 16 Vendar pa odgovarjajte s krotkostjo in strahospoštovanjem, iz dobre vesti, da bodo tisti, ki sramotijo vaše dobro življenje v Kristusu, osramočeni prav v tem, v čemer vas obrekujejo. 17 Če že hoče Božja volja, je pač bolje, da trpite zaradi dobrih kakor zaradi zlih del. 18 Sicer pa je tudi Kristus trpel zaradi grehov, in sicer enkrat za vselej, pravični za krivične, da bi vas pripeljal k Bogu. Res je bil po mesu umorjen, a po Duhu je bil oživljen.*